पाएं अपने शहर की ताज़ा ख़बरें और फ्री ई-पेपरडाउनलोड करें
जगदलपुर. नक्सली हमले के इतने दिनों बाद भी दरभा-झीरम घाटी में सन्नाटा पसरा हुआ है। आलम यह है कि बेहद जरूरी काम न हो तो कोई इस घाटी से होकर गुजरना भी नहीं चाहता। विस्फोट के बाद अब तक यहां किसी भी राजनीतिक पार्टी का कोई भी नेता नहीं पहुंचा है।
शुरुआती दिनों मेें अफसरों की आवाजाही के चलते दरभा थाने से लेकर घटनास्थल और इसके आगे तक जगह-जगह फोर्स को तैनात किया गया था। एनआईए और एनएसजी समेत अन्य जांच दलों के कार्य समेटते ही फोर्स भी अब यहां से विदा हो गई है। पूरी घाटी में सन्नाटा पसरा हुआ है।
झीरम घाट के इस हिस्से से लेकर तोंगपाल के टाहकवाड़ा तक का इलाका हमेशा नक्सली गतिविधियों के केंद्र में रहा है। आए दिन यहां सड़कें खोद कर मार्ग अवरूद्ध कर दिए जाते हैं, इतना ही नहीं नक्सलियों द्वारा मनाए जाने वाले विरोध सप्ताह अथवा अन्य आयोजनों के दौरान यह इलाका पोस्टर बैनरों से पटा रहता है। सड़क जाम होने से कई बार यात्री बसों समेत वाहनों की लंबी कतार भी लग जाती है।
बस्तर संभाग के नारायणपुर जिला मुख्यालय से ३५ किमी दूर स्थित झारा घाटी तब सुर्खियों में आया था जब नक्सलियों ने मई २००७ में बिजली का टावर गिराकर २२० केवी लाइन बाधित कर दी थी। इसके बाद बस्तर में १२ दिनों तक अंधेरा पसरा रहा। इस बीच टावर दुरूस्त करने जा रहे बिजली कर्मचारियों पर भी हमला कर नक्सलियों ने उन्हें मार डाला था।
इसके बाद से इस घाटी में नक्सलियों ने कभी पेड़ काटकर तो कभी सड़क पर पत्थर डाल कर मार्ग अवरुद्ध करना शुरू कर दिया। जानकारों के मुताबिक नक्सली गतिविधियों से पूरे प्रदेश में यही मार्ग सबसे ज्यादा प्रभावित होता आया है। अबूझमाड़ की ओर जाने वाले इस मार्ग पर फरसगांव में थाना और सीआरपीएफ का कैंप है। झारा घाटी के उस पार गांव में थाना खोल दिया गया है। आगे माहारबेड़ा है जहां तीन साल पहले सीआरपीएफ जवानों को नक्सलियों ने मार डाला। इस सड़क पर मौत का खौफ है। इसके बाद धौड़ाई में पुलिस थाना और कैंप है। कुल मिलाकर इस पूरी सड़क पर नक्सली खौफ पसरा हुआ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva zho_Hant eng_Latn